《鲜民悲罔极也》
清代·钱之青

鲜民不如死，我生遭不造。父兮生不见，母兮丧何早。

茕茕失所生，鞠育赖祖考。涕泣授《诗》《书》，嘻笑索梨枣。

弱冠未成人，吾祖复终老。因顿里闬间，奔走长安道。

薄宦逾中年，牧民谢机巧。恐贻父母羞，中心石皓皓。

所伤茕独身，反哺愧禽鸟。虽有牲牢祭，何如菽水好。

虽有锡命荣，拱木已枯槁。茫茫夜台灵，漠漠故垄草。

哀哉罔极恩，长号呼彼昊。

作者简介：字恭李，江南震泽人。乾隆丙辰举人，官宁武知县，升保德州牧，旋归里。著有《数峰诗钞》。○恭李少岁孤露，苦心力学，官宁武时，为前明将军周遇吉祀典，勤政恤民，不媚上官，别于时下所称能员者。归里后，杜门谨守，周恤亲族，常以诗文自娱，远近交重之。